तीसरी बात उन संगठनों और लोगों की जो बीएचयू के मामले को बनारस से आगे ले गए हैं. इनमें ज्‍यादातर नागरिक समाज के संगठन, वामपंथी छात्र संगठन और दिल्‍ली के पेशेवर आंदोलनकारी लोग हैं. इन लोगों को किसी भी संघर्ष में हाथ डालने से पहले आंदोलनों की स्‍थानीय प्रकृति और अंतर्विरोधों को समझना चाहिए. किसी आंदोलन का व्‍यापक हो जाना अच्‍छी बात हो सकती है, लेकिन यह ध्‍यान रखा जाना चाहिए कि आंदोलनकारी ताकतें अनजाने में किसी दूसरे के पाले में न खेलने लग जाएं. मुझे लगता है कि दो दिन जबान बंद रखने के बाद अचानक चैनलों पर नमूदार हुए कुलपति ने एक झटके में आंदोलनकारी लोगों, संगठनों और मीडिया को अपने एजेंडे का हिस्‍सा बना लिया है. अगर कुलपति जाते भी हैं, तो यह आरएसएस के भीतर ठाकुर लॉबी की जीत होगी. ऐसे में वाम संगठनों की भूमिका बेगानी शादी में अब्‍दुल्‍ला दीवाने से ज्‍यादा की नहीं रह जाएगी.